SKRIFTLIG FORESPØRGSEL E-3281/00

af María Sornosa Martínez (PSE) til Kommissionen

(25. oktober 2000)

Om: Bebyggelsesprojekt i det beskyttede vådområde Peñiscola i provinsen Castellón i Spanien

Den spanske højesteret har for nylig givet tilladelse til bebyggelse af 50.000m2 i Peñiscola-mosen, et af de vigtigste vådområder i regionen Valencia, som det autonome regionalstyre omsider har besluttet at opføre på listen over vådområder, der er beskyttede inden for rammerne af Natura 2000 og LIFE (finiansieringsinstrument for miljøet), selv om dette område er langt mindre end det oprindeligt foreslåede. Det ansvarlige byggefirma, Levinsa, ønsker at bebygge en del af mosen med bygninger, hvoraf visse er syv etager høje, hvilket uden tvivl vil skade dette beskyttede miljø og i alvorlig grad true overlevelsesmulighederne for de der levende arter, bl.a. fiskearten Valencia Hispanica.

Det bør endvidere understreges, at det beskyttede område, som det autonome regionalstyre har foreslået opført på listen over vådområder, ikke dækker drænede områder, hvor der allerede er anlagt sports- og campingpladser. Miljøsammenslutninger som f.eks. Asociación Protectora de la Naturaleza Levantina og Ecologistas en Acción (som begge tidligere har indgivet klage til Europa-Kommissionen) mener, at økonomiske interesser kan være grunden til, at de drænede områder ikke er indbefattet i det beskyttede område.

Under hensyntagen til

- at ovennævnte art Valencia Hispanica (eller Samaruc), der er opført på listen over beskyttede arter i bilag II til direktiv 92/43/EØF(1), i øjeblikket kun findes i Albufera de Valencia og Prat de Peñiscola,

- at Kommissionen i sit svar på skriftlig forespørgsel E-0447/00 af 7. april 2000(2) lovede at overvåge den korrekte overholdelse af bestemmelserne i bilag II til direktiv 85/337/EØF(3) om vurdering af visse offentlige og private projekters indvirkning på miljøet, som vedrører det planlagte arbejde i vådområdet Peñiscola, bedes Kommissionen give følgende oplysninger:

Mener Kommissionen ikke, at der bør indledes overtrædelsesprocedure mod Spanien for manglende overholdelse af direktivet om naturtyper, som vedrører beskyttelse af miljøet i vådområder og bevarelse af fiskearten Valencia Hispanica?

Har Kommissionen erfaret, om de spanske myndigheder har truffet foranstaltninger med henblik på en korrekt iværksættelse af direktivet om vurdering af visse offentlige og private projekters indvirkning på miljøet i forbindelse med det arbejde, virksomheden Levinsa vil foretage i moseområdet?

(1) EFT L 206 af 22.7.1992, s. 7.

(2) EFT C 26 E af 26.1.2001 s. 44.

(3) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(14. december 2000)

Kommissionen har indledt en overtrædelsesprocedure mod Spanien i henhold til EF-traktatens artikel 226 (tidl. artikel 169) som følge af dette lands gennemførelse af en række projekter, der berører naturområdet Marjal de Peñíscola i provinsen Castellón.

Det skal påpeges, at de spanske myndigheder endnu ikke officielt har givet Kommissionen meddelelse om, at lokaliteten Marjal de Peñíscola er optaget på listen over lokaliteter, der vil kunne indgå i Natura 2000-nettet i henhold til artikel 4 i Rådets direktiv 92/43/EØF(1) af 21. maj 1992 om bevaring af naturtyper samt vilde dyr og planter.

Som led i behandlingen af denne overtrædelsesprocedure skønner Kommissionen, at de spanske myndigheder ikke har truffet de nødvendige foranstaltninger med henblik på at etablere et strengt beskyttelsessystem for fiskearten tandkarpe (Valencia hispanica), som er en prioriteret art henhørende under bilag IV til Rådets direktiv 92/43/EØF, sådan som det kræves i henhold til direktivets artikel 12, stk.1, litra d). De trusler, der gælder denne arts levesteder, hænger sammen med en række strandforbedringsprojekter og et vejprojekt. De spanske myndigheders svar er netop tilgået Kommissionen, som er i gang med at se nærmere på det.

Det må dog understreges, at Kommissionen ikke kender noget til det byplanlægningsprojekt, som det ærede medlem omtaler. Følgelig har Kommissionen rettet henvendelse til de spanske myndigheder og anmodet disse om nærmere oplysninger om det pågældende projekt og dets indvirkning på området Marjal de Peñíscola.

(1) EFT L 206 af 22.7.1992.